Document ID: 32005R1691

NARIADENIE KOMISIE (ES) č. 1691/2005
zo 14. októbra 2005
o výdaji dovozných povolení na cesnak pre trimestrálne obdobie od 1. decembra 2005 do 28. februára 2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou (1),
so zreteľom na nariadenie Komisie (ES) č. 565/2002 z 2. apríla 2002, ktoré určuje spôsob riadenia tarifných kvót a ktoré zavádza režim potvrdení o pôvode pre cesnak dovážaný z tretích krajín (2), najmä na jeho článok 8 ods. 2,
keďže:
(1)
Množstvá, na ktoré podali noví a tradiční dovozcovia v dňoch 10. a 11. októbra 2005 žiadosti o vydanie povolení podľa článku 5 ods. 2 nariadenia (ES) č. 565/2002, presahujú disponibilné množstvá pre produkty pochádzajúce z Číny a z tretích krajín s výnimkou Číny a Argentíny.
(2)
Množstvá, na ktoré podali noví dovozcovia v dňoch 10. a 11. októbra 2005 žiadosti o vydanie povolení podľa článku 5 ods. 2 nariadenia (ES) č. 565/2002, presahujú disponibilné množstvá pre produkty pochádzajúce z Argentíny.
(3)
Má sa určiť, do akej miery sa môže vyhovieť žiadostiam o výdaj povolení, podaným Komisii dňa 13. októbra 2005, a podľa kategórií dovozcov a pôvodu produktov určiť dátumy, do ktorých musí byť výdaj povolení pozastavený,
PRIJALA TOTO NARIADENIE:
Článok 1
Žiadostiam o dovozné povolenia, podaným v súlade s článkom 3 ods. 1 nariadenia (ES) č. 565/2002, v dňoch 10. a 11. októbra 2005 a predloženým Komisii dňa 13. októbra 2005, sa vyhovuje do miery percentuálneho podielu požadovaných množstiev uvedených v prílohe I tohto nariadenia.
Článok 2
Pre príslušnú kategóriu dovozcov a pôvod produktov sa žiadosti o dovozné povolenia podľa článku 3 ods. 1 nariadenia (ES) č. 565/2002 o trimestrálnom období od 1. decembra 2005 do 28. februára 2006, ktoré boli podané po 11. októbra 2005 a pred dátumom uvedeným v prílohe I tohto nariadenia, zamietajú.
Článok 3
Toto nariadenie nadobúda platnosť 15. októbra 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. októbra 2005

Labels: 3
17